Jokerit on solminut Jukka Jalosen kanssa päävalmentajasopimuksen kausiksi 2016-18. Erkka Westerlundin sopimus päättyy kuluvaan kauteen.

-Haluamme jatkaa Jokereissa vahvan suomalaisen valmennuksen linjalla ja oli tärkeää saada kokenut sekä menestynyt valmentaja jatkamaan tätä putkea, kertoo Jokereiden GM Jari Kurri.

-Jalonen on rutinoitunut ja meritoitunut tekijä, joka on työskennellyt kansainvälisesti kovissa paikoissa niin maajoukkueessa kuin KHL:ssä. Hän on voittanut MM- ja SM-kultaa sekä tuntee KHL:n vaatimukset erinomaisesti, Kurri jatkaa.

Westerlund siirtyi Jokereiden KHL-joukkueen valmentajaksi viime kaudeksi kahden vuoden sopimuksella. Projekti päättyy kuluvaan kauteen, joka on alkanut Jokereiden osalta mainiosti, sillä joukkue on läntisen konferenssin kärjessä neljän pelatun kierroksen jälkeen.

-Teimme kahden vuoden sopimuksen ja pidämme siitä kiinni. Kaikki fokus on tässä kaudessa, jolle olemme asettaneet kovat tavoitteet. Jatkamme työntekoa niitä tavoitteita kohti, Westerlund toteaa.

Jalonen, 52, on valmentanut urallaan huipputasolla niin SM-liigassa, Suomen maajoukkueessa kuin KHL:ssä. Hän voitti SM-kultaa HPK:n peräsimessä kaudella 2005-06 Hämeenlinnalaisseurassa hän saavutti myös pronssia neljänä keväänä (2002, -03, -05 ja -07).

Jalonen toimi Leijonien päävalmentajana kaikkiaan viidellä kaudella 2008-13 välisenä aikana. Hän johdatti Leijonat MM-kultaan 2011 sekä vuotta aiemmin olympiapronssille Vancouverissa. Maajoukkueen apuvalmentajana Jalonen voitti MM-pronssia keväällä 2008.

Viimeisimmässä seuravalmennuspestissään Jalonen työskenteli SKA Pietarin päävalmentajana. Hänet nimettiin tehtävään kesken kauden 2012-13 ja työ jatkui aina seuraavan kauden loppuun asti. Ensimmäisenä keväänä SKA eteni läntisen konferenssin finaaleihin, toisena välieriin.

Tällä hetkellä Jalonen työskentelee Suomen alle 20-vuotiaiden maajoukkueen päävalmentajana. Edessä ovat kotikisat Helsingissä, jossa Jalonen luotsaa Pikkuleijonia joulu-tammikuussa Hartwall Arenassa.

-Jokerit on loistava mahdollisuus päästä takaisin huippuseuravalmennuksen pariin. Kyseessä on paras suomalainen seurajoukkue ja paras eurooppalainen sarja. Valmentajana ei voi muuta toivoa, Jalonen perustelee ratkaisuaan tulla Jokereihin.

-Nyt fokus on kuitenkin alle 20-vuotiaiden maajoukkueessa ja MM-kisoihin valmistautumisessa. Tietysti pystymme taustalla myös rakentamaan tulevaa kautta Jari Kurrin ja Janne Vuorisen kanssa. Tärkeintä on kuitenkin omalta osaltani nyt työ Pikkuleijonissa, Jalonen toteaa.

Jokerit esittelee Jukka Jalosen seuran uutena päävalmentajana medialle kauden 2015-16 jälkeen. Sitä ennen seura ei kommentoi aihetta, vaan pitää kaiken keskittymisen tämän kauden joukkueessa.